text: 
  " Min far har stukket sin tissemand op i mig, " meddelte en 
  åndssvag pige via staveplade, og det resulterede i en politianmeldelse 
  mod de uskyldige forældre. Forældrene blev heller ikke dømt, men måtte
   igennem en opslidende sag.
  
  Rapporten, der har kostet 800.000, er bestilt og betalt af Københavns 
  Amtsråd efter en voldsom debat om, hvorvidt stavepladen var fup eller 
  et værdifuldt middel til at kommunikere med de såkaldt " vidtgående 
  fysisk og psykisk handicappede ".
  
  MED FØRT HÅND
  
  Brugen af staveplader begyndte i M-huset i Københavns Amts 
  sygehusafdeling for multihandicappede, Vangedehuse, og bredte sig 
  efterhånden til andre institutioner. Amtet skønner, at op mod 100 
  handicappede har brugt eller bruger staveplader.
  
  De handicappede, der ikke har noget sprog, sidder sammen med to eller
   flere pædagoger over for stavepladen, der består af alfabetet og 
  nogle få andre symboler. For at give støtte fører en pædagog den 
  handicappedes hånd over stavepladen, indtil klienten peger på et tegn 
  på pladen.
  
  
  
  